সুপ্রিম কোর্টের চার বিচারপতির সাংবাদিক সম্মেলনে রাজধানীতে একপ্রকার ভূমিকম্পই হয়ে গিয়েছে। বিচারপতিরা সর্বোচ্চ আদালতের প্রধান বিচারপতির কাজের সমালোচনা করেছেন। 
কিন্তু এর প্রভাব বিচারব্যবস্থা ছাড়িয়ে রাজনীতির আঙিনায় চলে গিয়েছে। মিশ্র প্রতিক্রিয়া দিয়েছেন রাজনীতিক ও প্রাক্তন বিচারপতিরা।
চার বিচারপতির সাংবাদিক সম্মেলন থেকে ঠিক কী কী বিষয় উঠে এল?
১। কে কে সাংবাদিক সম্মেলন করলেন?
সুপ্রিম কোর্টের চার সিনিয়র বিচারপতি। বিচারপতি জে চেলামেশ্বর, বিচারপতি রঞ্জন গগই, বিচারপতি এমবি লকুর ও বিচারপতি কুরিয়ান জোসেফ। প্রধান বিচারপতির পরেই এই চার জন সবচেয়ে সিনিয়র।
২। সাংবাদিক সম্মেলনের মূল বক্তব্য কী ছিল?
তাঁদের অভিযোগ, প্রধান বিচারপতি দীপক মিশ্র ঠিক মতো সুপ্রিম কোর্টের প্রশাসনিক কাজ করছেন না। অনেক গুরুত্বপূর্ণ মামলা সিনিয়র বিচারপতিদের না দিয়ে জুনিয়র বিচারপতিদের দিচ্ছেন। মামলা বণ্টন একটি অন্যতম ইস্যু। সম্প্রতি আরও অনেক কিছু ঘটেছে।
৩। বিশেষ কোনও মামলা নিয়ে তাঁরা ক্ষুব্ধ?
সোহরাবুদ্দিন এনকাউন্টার মামলার সিবিআই-এর বিচারক বিএইচ লোয়ার রহস্যজনক মৃত্যুর মামলাটি জুনিয়র বিচারপতিকে দেওয়াতেও তাঁদের আপত্তি ছিল।
৪। কেন প্রকাশ্যে মুখ খুলতে হল তাঁদের?
এর আগে প্রধান বিচারপতি দীপক মিশ্রকে চিঠি দিয়েছিলেন এই চার জন বিচারপতিরা। শুক্রবার সকালেও তাঁরা প্রধান বিচারপতির সঙ্গে দেখা করেন। কোনও কাজ না হওয়াতে তাঁরা বাধ্য হয়ে প্রকাশ্যে মুখ খুললেন।
৫। এ ভাবে কি প্রধান বিচারপতির উপর প্রকাশ্যে অনাস্থা প্রকাশ করতে পারেন অন্য বিচারপতিরা?
এ রকম কোনও ঘটনা এর আগে ঘটেনি। ফলে কোনও নজির নেই। এর ফলে আদালতের অবমাননা হল কি না তা নিয়ে প্রশ্ন উঠেছে।


চার বিচারপতির সাংবাদিক সম্মেলন। ছবি: পিটিআই


৬। এই বিদ্রোহ কি প্রকারান্তরে সরকারের বিরুদ্ধেই বিদ্রোহ?
বিচারপতিরা কেউ সরকারের বিরুদ্ধে কোনও কথা বলেননি। শুধু বলেছেন, এ ভাবে যদি বিচারব্যবস্থা চলে তা হলে দেশের গণতন্ত্রই বাঁচবে না। 
৭। বিজেপির প্রতিক্রিয়া কী?
বিজেপি সরকারি ভাবে কোনও প্রতিক্রিয়া জানায়নি। তবে বিজেপি নেতা সুব্রহ্মণ্যম স্বামী বলেন, যখন এরকম বিচারপতিরা প্রকাশ্যে এসে সাংবাদিক সম্মেলন করেন, তখন তাঁদের দোষ না ধরে, তাঁদের বক্তব্য গুরুত্ব দিয়ে শোনা উচিত। প্রধানমন্ত্রীর উচিত প্রধান বিচারপতি ও এই চারজন বিচারপতির সঙ্গে কথা বলে আলোচনার মাধ্যমে সমস্যার সমাধান করা উচিত।
৮। মমতা বন্দ্যোপাধ্যায় কি এই নিয়ে কোনও প্রতিক্রিয়া দিয়েছেন?
টুইটারে মুখ্যমন্ত্রী প্রতিক্রিয়া দিয়েছেন। তিনি লেখেন— নাগরিক হিসেবে এই চারজন সিনিয়র বিচারপতির বিবৃতি আমাদের দুঃখিত করেছে। বিচারব্যবস্থার উপর কেন্দ্র সরকারের হস্তক্ষেপ গণতন্ত্রের জন্য বিপজ্জনক। কংগ্রেসও মোদী সরকারের হস্তক্ষেপের ব্যাপারে প্রশ্ন তুলেছেন। 
৯। বিচারপতিদের এই সাংবাদিক সম্মেলন নিয়ে কি কোনও বিরূপ প্রতিক্রিয়া হয়েছে?
প্রাক্তন সলিসিটর জেনারেল ও প্রবীণ আইনজীবী সোলি সোরাবজির বক্তব্য, সাংবাদিক সম্মেলন করাটা ঠিক পদ্ধতি নয়। প্রবীণ আইনজীবী উজ্জ্বল নিকমের বক্তব্য, বিচারব্যবস্থার জন্য এটি একটি কালো দিন। এই সাংবাদিক সম্মেলন একটি খারাপ নজির সৃষ্টি করল। সাধারণ মানুষ এবার আদালতের প্রত্যেকটি রায়কে সন্দেহের চোখে দেখবে।
১০। যাঁর বিরুদ্ধে মূল অভিযোগ সেই প্রধান বিচারপতি দীপক মিশ্র কী বললেন?
প্রধান বিচারপতি কোনও মন্তব্য করেননি এখনও। তিনি প্রতিদিনের মতো মামলা শুনেছেন আদালতে।